Пәйғәмбәребеҙ ғәләйһиссәләм уларға былай тигән: «Аллаһ Тәғәлә һеҙгә, һеҙҙең ике байрамығыҙ урынына, уларҙан да хәйерлерәк булған тағын ике байрам бойырҙы. Былар: Рамаҙан һәм Ҡорбан байрамдарылыр». Мәҙинә халҡы был шатлыҡлы хәбәрҙе Пәйғәмбәребеҙ ғәләйһиссәләмдән ишеткәс, иҫке байрамдарын ташлап, яңы байрамдарын үткәрә башлағандар. Пәйғәмбәребеҙ ғәләйһиссәләм ғәйет көндәрендә динебеҙ буйынса иртәрәҡ уяныуҙы, йыуынып, ғөсөл алып, иҫлемайҙар һөртөнеүҙе, иң яратҡан үә иң яҡшы кейемдәрҙе кейеүҙе, урамда йәиһә мәсеттә осрашҡан кешеләргә шат үә көләс йөҙле булыуҙы сауаплы эштәр, тип аңлатҡан. Рамаҙан ғәйетендә намаҙҙан элек нимә лә булһа ашап, мәсеткә барыу, Ҡорбан ғәйетендә намаҙҙы уҡып бөтөрмәйенсә, бер нәмә лә ашамау мөстәхәб тип ҡабул ителгән.